अस्ट्रेलिया इनिङ्स अन्तरले विजयी
अस्ट्रेलियाले पाँचौं तथा अन्तिम एसेज टेस्टमा इंग्ल्यान्डले तेस्र्याएको चुनौती निर्मतापूर्वक विफल पार्दै सोमबार इनिङ्स अन्तरको जित हात पारेको छ । यससँगै अस्ट्रेलियाले एसेज शृंखला ४–० ले जितेको छ ।
सिड्नी — अस्ट्रेलियाले पाँचौं तथा अन्तिम एसेज टेस्टमा इंग्ल्यान्डले तेस्र्याएको चुनौती निर्मतापूर्वक विफल पार्दै सोमबार इनिङ्स अन्तरको जित हात पारेको छ । यससँगै अस्ट्रेलियाले एसेज शृंखला ४–० ले जितेको छ ।इंग्लिस कप्तान जो रुटले पेट दुखाइका कारण ब्याटिङ जारी राख्न नसकेपछि लन्चपछि पाहुना टिमले अन्तिम ४ विकेट सस्तोमा गुमाएको थियो । ‘हाम्रा लागि पछिल्ला केही महिना निकै सुखद रह्यो र यसबीच हामीले उत्कृष्ट क्रिकेट खेल्यौं,’ अस्ट्रेलियाली कप्तान स्टिभ स्मिथले भने । उनले थपे, ‘हामी निर्णायक मोडमा सटिक रह्यौं र कुनै पनि समय हामीले इंग्ल्यान्डलाई खेलमा फर्केन अवसर दिएनौं ।’ पेसम्यान प्याट कमिन्सले ३९ रनमा ४ विकेट लिँदै घातक बलिङ गरे । उनी म्यान अफ द म्याच पनि रहे । उनले सिरिजमा सर्वाधिक २३ विकेट लिए । ‘सिरिजमा यस्तो प्रदर्शन मेरा लागि निकै सम्झनलायक रह्यो,’ कमिन्सले भने । अस्ट्ेरलियाका चारै प्रमुख बलरले शृंखलामा २० वा त्यो भन्दा बढी विकेट लिए । इंग्ल्यान्डले ८८.१ ओभरमा १ सय ८० रन बनाउँदासम्म ९ विकेट गुमाएको थियो । योसँगै अस्ट्ेरलिया इनिङ्स र १ सय २३ रनले विजयी रह्यो । अस्ट्ेरलिया ५ टेस्टमध्ये ब्रिसवेन, एडिलेड र पर्थसँगै अहिले सिड्नीमा विजयी रह्यो । मेलबर्नमा भएको चौथो टेस्ट भने बराबरीमा सकिएको थियो । इंग्लिस उप कप्तान जेम्स एन्डरसनले भने, ‘इमान्दारितापूर्वक भन्ने हो भने अस्ट्रेलियाले हामीलाई सबै पक्षमा पछाडि पार्‍यो ।’